Author: User
Last saved by: Microsoftov račun

REPUBLIKA HRVATSKA
MEĐIMURSKA ŽUPANIJA
          	OPĆINA 
	   SVETA MARIJA
            Općinsko vijeće

KLASA: 061-01/26-01/02
URBROJ: 2109-24-26-11
Sveta Marija, 13.07.2026.

Na temelju članka 29. Statuta Općine Sveta Marija („Službeni glasnik Međimurske županije“ br. 4/21), članka 16. Odluke o javnim priznanjima Općine Sveta Marija („Službeni glasnik Međimurske županije“ br. 12/26) i Konačnog prijedloga kandidata za dodjelu javnih priznanja Općine Sveta Marija u 2026. godini (KLASA: 061-01/26-01/02, URBROJ: 2109-24-26-10) od 24. 6. 2026. godine, Općinsko vijeće Općine Sveta Marija na svojoj 8. sjednici održanoj 13.07.2026. godine, donosi

ODLUKU
o dodjeli javnih priznanja  
Općine Sveta Marija u 2026. godini 

Članak 1.

 	U 2026. godini Plaketa Općine Sveta Marija dodijelit će se:

-	Matici umirovljenika Međimurske županije, Podružnici umirovljenika Sveta Marija  - povodom obilježavanja 80. te obljetnice djelovanja za dugogodišnji predani rad promicanjem zajedništva, solidarnosti i međusobne pomoći, doprinos društvenom životu te aktivno sudjelovanje u kulturnim, društvenim, humanitarnim i sportskim događanjima te u svim važnijim aktivnostima i manifestacijama na području općine Sveta Marija. Svojim nesebičnim zalaganjem članovi Podružnice dali su značajan doprinos očuvanju tradicije, organizaciji brojnih manifestacija, pomoći potrebitima te jačanju društvenog života i međugeneracijske suradnje u našoj sredini. Kroz dugogodišnji rad Podružnica je postala važan i prepoznatljiv dio zajednice te primjer aktivnog i odgovornog djelovanja građana starije životne dobi.

-	Ivanu Igrecu - za ostvareni iznimni doprinos u radu Lovačkog društva „Patka“ Donji Vidovec. Sveta Marija i ŠRD Drava Donji Mihaljevec. Kroz svoje dugogodišnje članstvo istaknuti je član koji svojim radom, požrtvovnošću i izdvajanjem velikog dijela svog slobodnog vremena uvelike doprinosi dobrobiti Društva. Član je Upravnog odbora Društva i evidentičar. Osim ovih funkcija  sudjeluje na mnogim natjecanjima lige Međimurske županije, a sudjeluje i na natjecanja izvan Međimurske županije. 
Ivan Igrec je također bio predsjednik ribolovnog društva ŠRD „Drava“ Donji Mihaljevec u 2 mandata, a sudjelovao je i na mnogim ribolovnim natjecanjima te je osvajač mnogobrojnih medalja, a osvojio je i brončanu značku Ribolovnog saveza Republike Hrvatske za doprinos u ribolovu.
Ivan Igrec još je uvijek aktivni član oba društva i svojim odgovornim radom primjer je drugim članovima te doprinosi razvoju sporta u općini Sveta Marija.

-	Dobrovoljnom vatrogasnom društvu Sveta Marija- za obilježavanje 100 godina neprekidnog predanog rada i djelovanja na području zaštite života, imovine i okoliša te iznimnog doprinosa razvoju društvenog života, Od osnutka 1926. godine do danas, DVD Sveta Marija izrastao je u jednu od najvećih udruga na području općine i Međimurske županije. Tijekom proteklog stoljeća članovi društva nesebično su sudjelovali u brojnim vatrogasnim intervencijama, akcijama spašavanja, preventivnim aktivnostima i humanitarnim akcijama, uvijek stavljajući sigurnost i dobrobit građana na prvo mjesto. Posebna vrijednost društva ogleda se u kontinuiranom radu s vatrogasnim pomlatkom i mladeži, čime se uspješno prenose vrijednosti humanosti, odgovornosti, zajedništva i solidarnosti na nove generacije. Obilježavanjem 100. te obljetnice postojanja, društvo je potvrdilo svoju važnu ulogu u zajednici i nastavilo ulagati u razvoj operativnih sposobnosti za dobrobit svih mještana. Svojim stogodišnjim djelovanjem, rezultatima i doprinosom zaštite sigurnosti građana te aktivnim uključivanjem u društveni život općine, DVD Sveta Marija je ostavio značajan trag u razvoju lokalne zajednice, a i danas je nezaobilazan čimbenik u svim društvenim događanjima i zaštiti ljudi i imovine.

-	Dobrovoljnom vatrogasnom društvu Donji Mihaljevec - za obilježavanje 100 godina neprekidnog rada i djelovanja. Davne 1926. godine grupa entuzijasta osnovali su DVD Donji Mihaljevec, postavivši temelje Društva koje već jedno stoljeće predano djeluje za dobrobit svojih sumještana. Od osnutka do danas Društvo bilježi konstantan rast i razvoj kroz osposobljavanje članstva, unapređenje rada i jačanje operativnih sposobnosti. Posebno se ističe vrlo uspješan rad s djecom i mladeži koji ostvaruju prva mjesta na županijskim  natjecanjima, čime uspješno promoviraju DVD Donji Mihaljevec kao i Općinu Sveta Marija. Važnu ulogu u radu DVD-a imaju i vatrogasni veterani koji svojim iskustvom i zalaganjem doprinose očuvanju vatrogasne tradicije. Članovi DVD-a Donji Mihaljevec redovito sudjeluju i aktivno doprinose društvenom životu i zajedništvu u mjestu. 

                                      Članak 2.

	U 2026. godini Zahvalnica Općine Sveta Marija dodijelit će se:

-	Igoru Goričancu - kao dugogodišnjem sportašu koji se trčanjem aktivno bavi od 2008. godine. Kao hrvatski reprezentativac, nastupao je na svjetskim i europskim prvenstvima u planinskom trčanju te je dvostruki viceprvak Hrvatske u planinskom trčanju. Svojim sportskim rezultatima uspješno promovira općinu Sveta Marija, a svojim primjerom i nesebičnom pomoći potaknuo je mnoge mještane na bavljenje sportom i na aktivan i zdrav način života. Također je aktivan član NK Mladosti Sveta Marija te svojim radom doprinosi razvoju sporta i zajedništva u općini. 

-	Tinu Paniću - kao istaknutom mladom sportašu i članu Karate kluba Globus Čakovec- Mala Subotica. Svoje prve karate korake napravio je u Karate klubu Mihovil Prelog gdje se upisuje kao sedmogodišnjak, a od 2019. godine trenira u Karate klubu Globus, gdje ostvaruje vrhunske sportske rezultate. Također je član Hrvatske karate reprezentacije od 2021. godine u sklopu koje također sudjeluje na mnogim natjecanjima u Republici Hrvatskoj i mnogim državama u svijetu. Na temelju postignutih rezultata trenutno zauzima izvrsno 5. mjesto na WKF svjetskoj rang ljestvici u kategoriji kadeta -52 kg (od ukupno 297 natjecatelja iz cijelog svijeta). Ujedno je i višestruki prvak Hrvatske u karateu te višestruki osvajač Kupa Hrvatske. Za svoje sportske rezultate i predanost sportu dobio je Priznanje za perspektivnog mladog sportaša Međimurske županije 2022. godine od Zajednice sportskih udruga i saveza Međimurske županije te Priznanje „Ante Dragić“ za perspektivnog sportaša u 2021. godini od Zajednice sportskih udruga Grada Čakovca. Svojim radom, disciplinom, ustrajnošću i sportskim uspjesima Tino Panić postao je uzor mladim sportašima te značajno pridonio promicanju ugleda naše općine na nacionalnoj i međunarodnoj razini.

Članak 3.

Ova Odluka stupa na snagu danom donošenja. 

                              					              PREDSJEDNICA
                        						               Općinskog vijeća:
                        					                   Gabriela Jakupek Tokar